
Εισαγωγή: Τα χρόνια νοσήματα επηρεάζουν σημαντικά την ποιότητα ζωής των παιδιών και της οικογένειάς τους. Το παιδικό ιχνογράφημα αποτελεί ένα σημαντικό εργαλείο ανίχνευσης των συναισθημάτων και των βιωμάτων τα οποία αδυνατούν να εκφράσουν τα παιδιά ενώ παράλληλα μπορεί να περιγράψει στοιχεία της προσωπικότητας τους. 
Σκοπός: Σκοπός της παρούσας μελέτης ήταν η αξιολόγηση του παιδικού ιχνογραφήματος ως εργαλείο παροχής πληροφοριών για τους επαγγελματίες υγείας και ως μέσο διερεύνησης της ύπαρξης ψυχικού τραύματος σε παιδιά με χρόνιο νόσημα. 
Μεθοδολογία: Πρόκειται για μία συγχρονική μελέτη ασθενών-μαρτύρων στην οποία συμμετείχαν 50 παιδιά και έφηβοι (ασθενείς) από Παιδιατρικό Νοσοκομείο Αθηνών και 51 παιδιά και έφηβοι (μάρτυρες) σχολείου Πρωτοβάθμιας εκπαίδευσης. Τα παιδιά κλήθηκαν να ζωγραφίσουν ένα δέντρο (ενδείξεις ψυχικού τραύματος ή συγκρούσεις), την οικογένεια τους (οικογενειακή κατάσταση, διάθεση, προσαρμογή) και το σπίτι τους (τρόπος ζωής, μητρική φιγούρα). 
Αποτελέσματα: Τα νοσηλευόμενα παιδιά (ασθενείς) ήταν με μέσο όρο ηλικίας 11.6 ετών (± SD 3.61 έτη) εκ των οποίων το 50% ήταν αγόρια και το 50% κορίτσια. Τα παιδιά (μάρτυρες) σχολείου ήταν ηλικίας 9.8 ετών (±SD 3.4 έτη) εκ των οποίων το 50% ήταν αγόρια και 50% κορίτσια. 
Ως προς το τεστ της οικογένειας, τα παιδιά με χρόνιο νόσημα συμπεριέλαβαν τον ήλιο καθώς και χαμογελαστά πρόσωπα στη ζωγραφιά τους σε σημαντικά μεγαλύτερο ποσοστό σε σχέση με τα υγιή παιδιά (42% έναντι 0.7%, p<0.001 και 84% έναντι 48%, p=0.001, αντιστοίχως). Ως προς το τεστ του δέντρου, τα παιδιά με χρόνιο νόσημα περιέλαβαν στη ζωγραφιά τους πουλιά σε σημαντικά μεγαλύτερο ποσοστό σε σχέση με τα υγιή παιδιά (52% έναντι 0.1% p<0.04) ενώ δεν διαπιστώθηκαν διαφορές στο τεστ σπιτιού μεταξύ των δύο ομάδων. 
Συμπεράσματα: Το παιδικό ιχνογράφημα αναδεικνύει διαφορές ως προς την ψυχική υγεία και το συναίσθημα των χρονίως πασχόντων σε σχέση με τα υγιή παιδιά. Η βαρύτητα της νόσου και οι επιπλοκές αυτής διαδραματίζουν ρόλο ως προς το βαθμό επηρεασμού της ψυχικής υγείας. Παρά τις δυσχέρειες κατά την ερμηνεία του, το παιδικό ιχνογράφημα αποτελεί ένα σημαντικό εργαλείο για την αδρή αξιολόγηση της ψυχικής και συναισθηματικής κατάστασης των χρονίων πασχόντων, την ολιστική προσέγγιση του μικρού ασθενούς αλλά και την ποιότητα της ζωή του.

